**Informácia k systému kompostovania v obci**

Zákon č. 79/2015 Z. z. o odpadoch ukladá obci zaviesť systém triedenia biologicky rozložiteľného odpadu. Zákon však stanovuje aj výnimky, kedy sa osobitný systém nemusí zaviesť. Jednou z možností je, že obec preukáže, že minimálne 50 % obyvateľov kompostuje vlastný odpad. Táto výnimka sa týka iba **individuálnej bytovej výstavby (rodinné domy)**. Nakoľko zbierať a odvážať tento druh odpadu by bolo pre obec neefektívne a zvýšené náklady by sa mohli premietnuť do poplatku za komunálny odpad, obecné zastupiteľstvo rozhodlo podporovať domáce kompostovanie. Pomôžeme tak sebe aj životnému prostrediu.

Dohodu pre žiadosť o pridelenie kompostéru/čestné prehlásenie si stiahnete z webového sídla obce [www.dunajskaluzna.sk](http://www.dunajskaluzna.sk) alebo ju získate na obecnom úrade počas stránkových dní.

Tento doklad bude slúžiť aj na preukázanie skutočnosti, že v obci kompostuje biologicky rozložiteľný odpad minimálne 50 % obyvateľov.

Je potrebné **vyplniť a podpísať 2 vyhotovenia dohody a to zástupcom každej domácnosti, ktorý je poplatníkom za komunálny odpad.**

Možnosť **I. Žiadosť o pridelenie kompostéru** vyznačí zástupca domácnosti v dohode v prípade, že domácnosť požaduje kompostér. Dohodu v 2 vyhotoveniach je vtedy potrebné doručiť osobne na obecný úrad v Dunajskej Lužnej, prevziať si kompostér na referáte hospodárskej správy na prízemí a podpísať ju pri prevzatí.

Kompostér váži 26 kg, zabezpečte si preto adekvátnu prepravu (auto, vozík).

Kompostér bude odovzdaný výhradne platiteľovi poplatku za komunálny odpad – žiadateľovi, **ktorý sa preukáže dokladom totožnosti.**

**Kompostér budete môcť vyzdvihnúť počas stránkových dní.**

Kompostéry značky JRK 900 SMART o objeme 900 l budú dodávané postupne podľa dátumu doručenia žiadosti v závislosti od celkového dodaného počtu kompostérov obci.

Možnosť **II. Čestné prehlásenie** vyznačí zástupca v dohode v prípade, že domácnosť už kompostuje, príp. odpad zo zelene pre domácnosť zabezpečuje firma – túto skutočnosť uvedie v čestnom prehlásení.

Dohodu je možné doručiť osobne na referáte hospodárskej správy obecného úradu alebo poslať poštou.

Jednu z týchto možností, I. alebo II., je nutné vyznačiť.

V prípade zmeny skutočností uvedených v dohode (v čestnom prehlásení alebo v žiadosti o pridelenie kompostéru), sa obráťte na referát hospodárskej správy obecného úradu – renata.duronova@dunajskaluzna.sk, tel. č.: 02/40 25 98 35 alebo na 02/40 25 98 14.